
Uvodna riječ 
veleposlanika 








Kao veleposlanik Republike Indonezije u Hrvatskoj, veoma sam ponosan 
na objavljivanje kuharice Selamat mencoba. Ova knjiga oblik je kulturne 
diplomacije koju je zamislilo Veleposlanstvo Indonezije u Zagrebu. 


Trenutno u Hrvatskoj ima vrlo malo literature na indonezijskom jeziku, 
odnosno gotovo da je i nema. Zanimanje Hrvata/Hrvatica za učenje 
indonezijskog jezika sve je veće. Svake godine broj polaznika tečajeva 
indonezijskog kulturnog centra u Hrvatskoj Sanggar Merah Putih nastavlja 
se značajno povećavati. Tečaj indonezijskog jezika primio je više od 30 
novih polaznika od začetka programa. 

Želja za upotpunjavanjem knjižnice centra Sanggar Merah Putih rezultirala 
je idejom da se napišu tri knjige: roman, jezični priručnik i kuharica. Cilj 
ove kuharice je pružiti pregled bogatih okusa indonezijske kuhinje. Knjiga 
recepata opremljena je velikim brojem slika kako bi lakše dočarala jela 
čitateljima koji žele isprobati indonezijsku hranu. 


Nadamo se da će objavljivanje kuharica pomoći u povećanju bliskih 
odnosa između indonezijskog naroda i dijaspore u Hrvatskoj, kako 
indonezijskih državljana koji žive u Hrvatskoj, tako i hrvatskih državljana 
koji zaista vole Indoneziju. Nadam se i da će ovom knjigom 
Hrvati/Hrvatice moći bolje upoznati indonezijsku kulturu i istovremeno 
naučiti indonezijski jezik. 


Na kraju, čestitam Almi Sarač kao spisateljici, Truly Triwulandari kao 
voditeljici Udruženja žena Indonezije i Murni Nyaristi kao dužnosnici 
Službe za društvena i kulturna pitanja Veleposlanstva Indonezije u 
Zagrebu na objavljivanju ove vrlo zanimljive kuharice. 


Glavni komesar policije (umirovljeni) dr. Sjachroedin Zainal Pagaralam, 
Veleposlanik Republike Indonezije u Hrvatskoj 
Razdoblje 2017. - 2021. 





Inspiracija i strast 
za kuhanjem 


s» za 
T Ike! maii 






nE 1 
4 


Vrlo rano sam počela putovati i boraviti van Zagreba baveći se 
profesionalnim sportom. Akademsko obrazovanje, mnogobrojne 
edukacije, razne stipendije i korporativni IT svijet poticali su moju 
radoznalost za neobičnim mjestima na Zemlji, a strast za putovanjem 
održavala sam u radu s djecom, podučavanjem, volontiranjem i brojnim 
specifičnim osobnim projektima. Zbog slobode koju sam iskusila u ranoj 
dobi, i velike odgovornosti koju sloboda nosi, naučila sam brzo i 
kvalitetno se brinuti za osobne potrebe - od kojih je ishrana na prvom 
mjestu. A ta ishrana donosi umijeće življenja u centar i pruža životne 
lekcije koje se ne uče u školama. 

Prije nego sam dobila priliku izučavati čari Indonezije, napisala sam i 
producirala nagrađivani kratak film o osobnoj kulinarskoj priči pod 
nazivom Buj:room. Tada sam shvatila da postoji svijet koji nisam još 
dovoljno duboko istražila - svijet kulinarskih gastronomskih priča. 


Ljubav prema hrani usadila mi je moja majka Džemila, koja je strast za 
kuhanjem, kulinarske priče iz mladosti i nepresušno znanje uspjela 
prenijeti svim majčinskim figurama u obitelji. Njena hrana imala je 
poseban utjecaj na svačije raspoloženje i trenutke u životima, a 
kulinarsko umijeće reflektiralo je njenu osobnost. Nakon njenog odlaska, 
neprekidno sam tražila njene mirise i okuse, a nakon izvjesnog vremena 
sam ih sama opet našla i doživjela u Indoneziji. Jedinstven životni put i 
beskrajna vrata obrazovanja dovela su me do jednogodišnje kulinarske 
stipendije u Indoneziji, a njena kuhinja me i dandanas okupira i očarava. 
Duboko višeslojna i složena kulinarska tradicija snažnih utjecaja pruža 
beskrajnu ljepotu u svijetu kuhanja. Razgovor s lokalnim stanovništvom iz 
svih krugova života, lokalne domaće kuharice i profesionalni kuhari (bu 
Maria Magdalena Lusiana, bu Yani i chef Untara) podučili su me novim 
vještinama i metodama tradicionalne indonezijske kuhinje. U Indoneziji 
se živi da bi se jelo, a ne jede se da bi se živjelo. 


Ova knjiga rezultat je interakcije s lokalnim ljudima kao mog najvećeg 
izvora informacija i nadahnuća. Ništa manje, knjiga je nastala tijekom 
dugogodišnjeg istraživanja, eksperimentiranja i zatrpane smočnice 
azijskim začinima. Tako impresioniranoj, u želji da približim čari 
indonezijske kulinarske kulture te kompleksnost ljepote jednostavnog 
načina života, u suradnji s Veleposlanstvom Republike Indonezije pružila 
se jedinstvena prilika da svoja znanja i vještine prenesem drugima. 


Inače volim dugačke, komplicirane recepte zato što tada vrijeme 
posvećeno detaljima doživljavam kao meditaciju u pokretu. Svakodnevno 
radim na napretku recepta, s ciljem osobnog rasta i transformacije. 
Sklona sam propitivati, postavljati bezbroj pitanja u potrazi za odgovorima 
materijalnog i nematerijalnog svijeta, a žudnja za novim znanjima 
nepresušna je inspiracija. 


Da bih što bolje razumjela povijest naroda i tradiciju recepata s Dalekog 
istoka, sve slobodno vrijeme provodim usavršavajući indonezijski, kineski i 
arapski jezik. Kuhanje i učenje jezika su dvije stvari koje efikasno 
transformiraju svijest te podučavaju strpljenju. 

Kulinarstvo mi je otvorilo mogućnosti obiju dimenzija znanja: učenja i 
podučavanja. Obuhvatilo je stečena znanja i vještine koje nisam imala 
prilike iskoristiti ni pokazati na drugim mjestima, među kojima su voditi i 
biti vođen, komunikacija u nepoznatom, lukavost, snalažljivost, 
fleksibilnost, kreativnost i prilagodljivost. Kulinarstvom sam upotpunila 
svoj karakter. 


Boravak u Indoneziji započeo je klasičnim kulturološkim šokom. Ipak, šok 
na nepcu bio je puno zanimljiviji i širi. Trebala su mi gotovo dva mjeseca 
da se naviknem na vrlo ljute i vrlo slatke okuse jela i pića. Propitivala sam 
priče i kontekst zašto je indonezijska hrana toliko ukusna i 
višedimenzionalna. Od lokalnog stanovništva prvo _ sam naučila 
indonezijski jezik kako bih im se što više približila. Sljedeće što sam naučila 
je jesti hranu rukama sjedeći na podu. Potom sam brzo savladala 
korištenje tradicionalnog mužara, a kroz par mjeseci i metode kuhanja u 
woku. lako sam proputovala Indoneziju od krajnje točke zapada sve do 
istoka, godina dana nije bila dovoljna za isprobati sva jela te egzotično 
voće i povrće koje Indonezija nudi. Odlučila sam se za određeni broj jela s 
5 različitih otoka koja dobro prezentiraju okuse i mirise same regije. 
Većina recepata ima duži popis sastojaka i začina, a to je upravo 
jedinstvenost kuhanja i isprobavanja indonezijskih recepata. 


=, Duga povijest i tradicija Indonezije doprinijela 
je izradi tisuće raznih recepata koji su opstali 
bez obzira na padanje carstava, kraljevstva, 
vrijeme kolonizacije i ratova za neovisnost. To 
je samo dokaz da je Indonezija zemlja 
bogatog nasljedstva u tradiciji poljoprivrede, 
hrane, razvijanju posebnih tehnika kuhanja te 
uživanja u hrani. Tradicionalne vrijednosti, a 
posebno tradicionalni načini kuhanja još 
uvijek vrlo kvalitetno opstaju u modernoj 
Indoneziji i zbog toga je posebna. 

ČARI INDONEZIJSKE 
KUHINJE 


Indonezija je jednostavno magična i neopisivo lijepa zemlja. Geografski, 
bila je trgovačko središte, a kontakti s dalekim svjetskim kulturama dali 
su posebnu raznolikost kulinarstvu Indonezije. Zemlja je danas rezultat 
snažnih povijesnih utjecaja, trgovaca i hegemona, a nadasve utjecaja 
okoline i klimatskog pojasa u kojem se nalazi. Kombinacija geografije i 
kulturne raznolikosti napravila je jedinstvenu kuhinju i eksploziju okusa. 
Indonežani kroz hranu i poljoprivredu čvrsto proživljavaju društveno- 
kulturne vrijednosti koje su vrlo taktilne i materijalne prirode. Hrana je za 
Indonežane ekspresija vlastitog kulturnog identiteta. 





Dva su ključna faktora koji utječu na kulinarske delicije ove zemlje: 
priroda i kultura misli i intelekta (budaya). Klima i tlo pogodni su za 
neviđenu raznolikost voća, povrća i ribe u Indoneziji. Tlo je vulkansko i 
igra ulogu u mnogim receptima koji zahtijevaju fermentacijske procese. 
Vulkanske aktivnosti i topla vlažna klima pogoduju vlazi iz zraka i 
mineralima iz tla u stvaranju jednih od najplodnijih tla na Zemlji. Flora i 
fauna cvjetaju kroz cijelu godinu. 


POVIJESNI UTJECAJI OSVAJAČA NA HRANU 


Veliki udio voća, povrća, mahunarki i žitarica otkriven je na Zapadu preko 
osvajača i istraživača Novog svijeta, no začini i začinsko bilje u velikoj 
mjeri dolaze iz Azije (prvenstveno Indije, Kine i JI Azije). Bio je potreban 
dugi niz godina kako bi ta dva osvajanja Istoka i Zapada došla u 
komunikaciju. Začinima se vješto trgovalo, a neki su toliko dragocjeni da 
su bili tretirani i kao valute u zamjenu za otkup mesa. Trgovci i trgovačke 
rute, istraživači i osvajači, društvo te unutarnje migracije igrali su velike 
uloge u načinu prehrane lokalnog stanovništva. 


Hinduistička i budistička carstva i susret s Arapima 


Povijest Indonezije seže od tradicija starog vijeka, davnih autohtonih 
duhovnih praksi animizma i naturalizma koje se i danas njeguju. Snažni 
utjecaji hinduizma _ i budizma isprepletali su se s današnjom 
dominantnom religijom islama te koegzistiraju u vrlo jedinstvenom 
suživotu. Hinduizam u Indoneziji ima najdužu tradiciju koja seže od 1. do 
15. stoljeća nove ere. Budizam se paralelno prepletao od 7. do 13. 
stoljeća morskim putem svile od Indije do Indonezije, naročito 
ostavljajući traga na otoku Javi. 


Hinduistička tradicija također je donijela sa sobom jela poput curryja i 
metodu kuhanja mesa i ribe u kokosovom mlijeku. S istočnih otoka 
dolazili su trgovci na otok Javu kako bi trgovali svoj muškatni oraščić i 
klinčić u zamjenu za rižu. A onda bi sa zapada dolazili indijski, arapski i 
kineski trgovci koji bi nudili svoj tekstil, porculan i nakit. Tako je svaka 
roba našla svoj put i svog kupca. 

Prvi susret s islamom Indonezija je dobila u 12. stoljeću preko arapskih 
trgovaca koji su spajali put začina i svile, te puteve Dalekog istoka s 
Arapskim, Perzijskim i Rimskim Carstvom. Direktni susret s Arapima i 
Osmanlijama razlog je zbog kojeg otok Sumatra i danas uživa u mesnim 
jelima više nego ostali otoci: govedina, janjetina i ovčetina imaju posebno 
mjesto na tom otoku. 


Drevna hinduistička i budistička kraljevstva trgovala su s Indijom, 
Bliskim istokom i Kinezima. Tako su mnogi začini ušli na ove 
prostore te postali dio nacionalne tradicije poput papra, kima, 
korijandera, kardamoma, komorača, zvjezdastog anisa, cimeta, 
tamarinda i kurkume. Od povrća na ove prostore donijeli su 
krastavac i patlidžan, a od voća mango. 


Dolazak Portugalaca 


Početkom 16. stoljeća Portugalci su do Indonezije stigli u potrazi za 
začinima i s ciljem širenja kršćanstva. Oni su prvi Europljani na teritoriju 
te zemlje, a dočekani su na teritoriju koji je bio podijeljene vlasti i tako 
započeli europsku kolonizaciju. Uglavnom su ostajali oko otočja Maluku i 
Timora. Do početka 17. stoljeća kao uspješni moreplovci brzo su 
napredovali morskim putevima. Međutim, dolaskom Nizozemaca gube 
vlast. 


Otočje Maluku, takozvani Otoci začina, privlačilo je mnoge osvajače ove 
zemlje zbog izobilja egzotičnih začina među kojima su klinčić, muškatni 
oraščić, đumbir i laos/galangal. Nizozemci su se u pregovorima s 
Britancima čak odrekli Novog Amsterdama (Manhattana) zbog ovih 
otoka, a primarno zbog muškatnog oraščića. Njegova je primjena bila 
vrlo široka i pomogla je u liječenju od kuge, koja se tada - u 17. stoljeću - 
širila Europom. Eksploatacija prostora stoga nije uopće čudan slijed 
događaja, s obzirom na veliku potražnju egzotičnih proizvoda na 
svjetskom tržištu. 


Portugalci su sa sobom donijeli cassavu, kukuruz, kikiriki, papaju, 
rajčicu, krumpir, duhan te ih upoznali s dubokim prženjem kao 
novom metodom kuhanja. Čili su iz Južne Amerike donijeli Španjolci 
koji su vrlo kratko boravili na ovim prostorima. 


Dolazak Nizozemaca 


Portugalci su indirektno privukli dolazak Nizozemaca, zbog svoje 
okupacije tržištem začina. 

Krajem 16. stoljeća Nizozemci dolaze u potrazi za prirodnim resursima. 
Držali su Indoneziju pod svojom kontrolom gotovo 350 godina (od 17. 
stoljeća do sredine 20. stoljeća). Nizozemska istočnoindijska kompanija ili 
VOC (Vereenigde Oost-Indische Compagnie) nastala je s ciljem zaštite 
trgovine u Indijskom oceanu. Time su dobili izravan put ka tržištu začina, 
uspjevši zaobići arapske i indijske posrednike. Najveće probleme i najteža 
osvajanja imali su s otocima Sumatrom i Kalimantanom. 

Nizozemci su sa sobom donijeli pšenicu, grožđe, maslac i sir. 


DOMINANTNI OKUSI I TEKSTURE 


Jela poput onih na koja smo navikli imaju suptilni, lagani okus gdje 
dominira okus i miris namirnice. Namirnica na našim prostorima sama 
po sebi mora biti zvijezda jela. 

U Indoneziji je to potpuno drugačije: namirnica igra ulogu pokretača 
mješavine začina. 


Indonežani ne odstupaju daleko od harmonije ljutog, slatkog, slanog i 
kiselog _ okusa. | svako jelo ima kombinaciju barem dva okusa 
(slatkokiselo, slatkoljuto, kiseloljuto i sl.). Ljuto povećava apetit i postoji 
velik broj vrsta čilija koje Indonežani svakodnevno konzumiraju (kreću se 
od 30 000 do 100 000 po Scoville skali ljutine). Razvili su i svoju vrstu 
gustog slatkog sojinog sosa s većom količinom šećera. 

Kiselo neutralizira miris ribe i mesa te balansira masnoće u jelu. 
Namirnice poput lokalnog tamarinda i limete postižu taj efekt. Đumbir i 
kurkuma vrše harmoniju opornih okusa. A klasične namirnice poput luka 
i češnjaka igraju ulogu zaštite od bakterija. lako se u prirodi može naći 
pregršt gorkih okusa, poput klinčića i gorke tikve, oni ne naginju 
dominaciji u jelu. Samo pobuđuju višedimenzionalne okuse u hrani te 
doprinose detoksikaciji u tijelu. 


Indonežani jako vole hrskave teksture, no ipak ne vole pretjerano jesti 
neobrađeno svježe povrće. Posebno vole gnjecave i elastične teksture 
poput kaša i pudinga. 


TEMELJNE NAMIRNICE, 
SASTOJCI I ZAČINI 


Azijski začini imaju reputaciju u stvaranju harmonije okusa i aroma. 
Indonežani uvijek kažu da mora biti slano, slatko, ljuto i hrskavo, a 
sljedeće namirnice, sastojci i začini doprinose tome: 





Ljutika (bawang merah) i češnjak (bawang putih) dvije su glavne vrste 
luka koje Indonežani koriste u svim svojim jelima. Ljutika je 
Žarkoljubičaste boje, a glavice su okrugle ili duguljaste. 


Čili (cabe) je glavni i obavezni 
sastojak gotovo svih jela. Ljutina čilija 
osim što otvara apetit i štiti od 
mikroorganizama također kontrolira 
znojenje i temperaturu tijela. Postoji 
preko 10 vrsta: od velikih (cabe 
besar), dugih kovrčavih (cabe 
keriting), do vrlo malih i najljućih 
kajenskih (cabe rawit) i to crvenih, 
zelenih i narančastih boja. Prije nego 
se doda jelima, melje se u mužaru i 
pretvara u pastu s ostalim začinima. 
Indonežani generalno ne čiste 
sjemenke iz čilija, a uvijek ga koriste 
svježeg, s obzirom na to da ljeto 
traje cijelu godinu. Suhe varijante su 
rijetkost, kao i čili u prahu. 

Kod nas se mogu naći ključne vrste 
čilija potrebne za jela i recepte 
opisane u ovoj kuharici, a to su dugi 
crveni čili, kratki čili crvene, zelene, 
narančaste ili ljubičaste boje te dugi 
zeleni čili (feferon). 





Đumbir (jahe) 

Postoje tri vrste dumbira: bijeli (korišten u tradicionalnoj biljnoj medicini), 
žuti (za kuhanje) i vrlo ljuti crveni (korišten u medicinske svrhe). Okus mu 
je ljut i citrusan, a vrlo brzo zagrijava tijelo. Glavna mu je osobina da 
uklanja neugodne mirise iz mesa i ribe. 


Galangal (lengkuas ili laos) je gomolj nalik 
na đumbir s dugim rozim izdancima. 
Ugodnog mirisa i slatkastost okusa 
podsjeća na miris senfa. Pogodan za 
smrzavanje. Narežite na ploške i smrznite. 


Kurkuma (kunyit) je rado korišteni začin u 
svježem obliku. Zemljastog okusa, jelima 
daje prepoznatljivu žutu boju. Posebna je 
zbog jakih antikancerogenih i antibiotskih 
svojstava. 





Limunska trava (sereh) raste u obliku grma i nalik je na visoku travu. 
Vrlo je aromatičan začin i čest dodatak jelima. Zbog svojih vlakana 
nepogodna je za žvakanje. Prije dodavanja u slana jela udari se drškom 
noža u bijeli korijen kako bi se otvorile arome. Vrhovi se vežu u čvor te 
kuhaju za čaj ili kompote. Rado viđena u varijantama i stilovima 
indonezijske kuhane riže. Kod nas se može kupiti svježa u zaleđenoj 
formi. 

Lišće kvrgave kaffir limete (daun jeruk) daje svježinu svakom jelu. 
Osim u mesnim i ribljim jelima rado se kuha s rižom. Neizostavno je u 
ribljim i mesnim jelima s kokosovim mlijekom. Sredina lista se lako vadi, 
a može se koristiti cijeli ili sitno nasjeckan. Kaffir limeta daje malo soka i 
vrlo je gorka te se ne koristi u jelima. Ali se zato njena korica može 
koristiti za marinade te za ispiranje daski za rezanje mesa. Kod nas se 


lišće može nabaviti svježe zamrznuto. 


Limeta i sok limete (jeruk nipis) 





Sokom limete mariniraju se pileći komadi mesa, zajedno sa solju, kako bi 
uklonili neugodne mirise. Kriška limete se osim dekoracije vrlo često 
servira na tanjuru i cijedi po gotovom jelu kako bi balansirala ljutinu i 
slatkoću jela. Vrlo je osvježavajuća u sambalima i juhama s nudlima. Reže 
se uzdužno oko središnje jezgre koja sadrži koštice. Na taj način narezani 
dijelovi limete cijede više soka. 


Lovorov list (daun salam) 
Svježi lovorov list veći je od 
lista s naših prostora i u jela se 
stavlja uvijek svjež. Naša vrsta 
lovorovog lista može se 
koristiti kao zamjena. 


List kurkume (daun kunyit) je 
vrlo dugi zeleni list koji se 
zaveže u čvor i dodaje mesnim 
i ribljim jelima. Pomaže ukloniti 
neugodne mirise ribe. 





Kokosovo mlijeko (santan) je must-have indonezijske kuhinje. Jelima 
daje vrlo bogate i teške arome zbog visokog udjela ulja. Prepoznatljivog 
okusa koristi se u nekoliko varijanti: hladno u hladnim napicima, 
pudinzima i desertima; vruće za duga pirjanja; gusto koje služi kao vrhnje 
te za ugušćivanje umaka i jela. Ekstrakt pulpe ribanog mesa zrelog 
kokosa miješa se s vodom, pa cijedi čime se dobije uravnotežena 
emulzija vode i mlijeka. Ako se cijedi sam bez miješanja s vodom, dobije 
se kokosovo vrhnje. Prilikom dugog iskuhavanja u mesnim jelima 
potrebno je konstantno miješanje kako u mlijeku ne bi došlo do 
razdvajanja. 

Grilani kokos (kelapa sangrai) je mljeveni 
kokos pečen na tavi na suho. Uz 
konstanto miješanje, mljeveni kokos 
polako dobiva tamnosmeđu boju. Stavlja 
se u mužar i dugo melje dok se ne 
pretvori u gustu tekuću pastu. Mirisom 
podsjeća na čokoladu. Dodaje se u jela s 
mesom kuhana u kokosovom mlijeku, 
poput rendanga. 





7277 Palmin šećer (gula merah) 
ze Razne vrste smeđeg šećera 
dobivaju se od soka raznih 
palmi. Sok se skuplja s drveta, 
prokuhava te reducira. 





Slatki sojin sos (kecap manis) je 
indonezijska varijanta sojinog sosa uz 
dodatak smeđeg palminog šećera. Vrlo je 
taman, gust i viskozan. Jelima daje 
prepoznatljivu boju i vrlo prepoznatljive 
podtonove karamele. Indonežani ga 
koriste u umacima, preljevima za ražnjiće, 
prženu rižu i nudile. 





Suhi temeljac u prahu (kaldu) je varijanta kocke za juhu ili temeljca 
u prahu. 


Korijandar (ketumbar) je začin koji se rado 
koristi u zrnu, a melje ga se netom prije 
kuhanja u mužaru. 


Kardamom (kapulaga) je treći najskuplji 
začin na svijetu. Zeleni je za pića, crni za 
jela. Indonežani koriste bijelu varijantu, 
pravilnog okruglog oblika i slatkastog 
okusa. Jelima daje aromu, a uspješno 
uklanja miris ribe, ovčetine i janjetine. 





Klinčić (cengkeh) je najpoznatiji začin u 
povijesti Indonezije. Jelima daje mirisne 
note kamfora i papra, a blago je gorak. 
Dodaje se cijeli u gulaše i variva. 


ww. r 


Muškatni oraščić (pala) daje jelima 
ljutkasti okus. Može se koristiti u 
Kkomadićima, istucan ili u prahu. 








Zvjezdasti anis (bunga lawang) je 

vrlo osebujne arome, poboljšava okus 
slanim jelima. Dodaje ga se cijelog. 
Dobro nadopunjuje đumbir, crni papar 
i sojin sos. 


Cimet (kayu manis) je, kako i samo ime 
sugerira u prijevodu, slatka kora drveta. 
Izvrstan je dodatak mrkvi i tikvama. 


Kim (jinten) je nalik na sitna zrna riže, a 
jelima daje drvenu notu. Nadopunjuje luk 
i češnjak. Koristi se u manjim dozama 
zbog svoje oštrine, a podiže cjelokupni 
dojam jela. 


Tamarind (asam) je mahuna koja u sebi 
sadrži sjemenke obložene smeđom 
pekmezastom pulpom. Pulpa se otapa u 
Vodi, a sok se u manjim dozama dodaje u 
jela. U Indoneziji je pulpa vrlo kisela i 
jelima daje kiselu notu. Okusom podsjeća 
na suhu šljivu. 

Tapioka je škrob od cassave. Dodaje se u jela i kolače. Glavna svrha 
tapioke je da daje vrlo gipku i vrlo elastičnu teksturu prozirne boje, a lako 
i brzo zagusti bilo kakav umak. Od nje se rade mnoge vrste slatkih 
kuglica za kompote ili sokove. Odličan je dodatak slanim smjesama od 
tijesta jer prilikom prženja daje izuzetnu hrskavost. Može se zamijeniti s 
kukuruznim škrobom. 


Brašno glutinozne riže koristi se za slastice i daje im elastičnu teksturu. 


“*— Krupuk je kreker pržen u 
dubokom ulju. Radi se od 
smjese kuhane riže i tapioke 
škroba, uz razne dodatke 
poput češnjaka, škampi ili ribe. 





0 -Tempeh je proizvod od 

ka fermentirane soje bogat 
proteinima. Konzumira ga se kao 
nadopuna mesu. Okus mu je 
zemljast, orašast i blago kiselkast. 
Mirisom podsjeća na svježe gljive. 


Tofu (tahu) je mladi sir dobiven od sojinog mlijeka. Tahu je spužvaste 
teksture i ima dobru moć upijanja okusa. Najčešće se prži i poha, a 
posebno ga vole trudnice jer potiče proizvodnju mlijeka. 


Bumbu pasta 


Kada pitate Indonežane za recept, često će koristiti termine ključne za 
razumijevanje recepta i upute. Rempah je naziv za svježe i suhe začine, a 
bumbu je naziv za gotovu mljevenu pastu od začina (tradicionalno 
mljevenu u mužaru). U Indoneziji se začini koriste svježi i tako melju u 
mužaru. 

Uobičajena mješavina začina sastoji se od češnjaka, ljutike i čilija. To su 
tri gotovo neizostavna začina. A onda kreće simfonija i dodatno se melju 
čili, sjemenke korijandera, svježi đumbir, svježa kurkuma te svježi 
galangal. Prženjem pasta na ulju lagano postaje mirisna, a ulje koje su 
začini upili opet pod laganom vatrom počne izlaziti van. Kada se ulje 
počne odvajati, to je znak da u svježim začinima i pasti nema više vode. 
Taj proces daje jelima zreo i uravnotežen okus. 

TRADICIONALNE 
METODE KUHANJA 


Najčešće metode kuhanja su: 

Pirjanje (gulai), prženje, duboko prženje (goreng), dugo i sporo krčkanje 
(kalio, rendang), roštiljanje (bakar), parenje i kuhanje (kukus i rebus), te 
grilanje/pečenje na suho (sangrai). 

Brzo i kratko prženje na jakoj vatri (tumis ili stir fry/sautće) te kuhanje na 
pari naučili su od Kineza. Tehnici dubokog prženja podučili su ih 
Portugalci. Na roštilju ne peku samo meso ili ribu, već i jela umotana u 
list banane. 








Tehnika dugog iskuhavanja kreirala je stil jela pod nazivom: 

Semur - metoda kuhanja koja započinje kao naša variva/paprikaši. 
Nakon pirjanja luka, mesa i začina, varivo se kuha u vodenoj bazi. Koristi 
se više slatkog sojinog sosa koji jelu daje specifičnu tamnu boju i okus. 


Sljedeća tri stila kuhanja razlikuju se po dužini iskuhavanja kokosovog 
mlijeka: 

Gulai - kuhanje mesa u kokosovom mlijeku. Čim je meso gotovo, proces 
kuhanja staje, a količina kokosovog mlijeka je najveća. 

Kalio - iskuhavanje mesa i povrća u većim količinama kokosovog mlijeka 
dok se ono ne reducira na pola, a meso ne počne primati tamniju boju. 
Rendang - nastavak kalio procesa do potpunog isušivanja kokosovog 
mlijeka. U nedostatku mlijeka ulje se počne odvajati, a meso se počinje 
pržiti u vlastitom sosu. Jako tamna smeđa boja sve do nijansi crne 
specifična je za rendang stil. 

Kalio, rendang i gulai stilovi kuhanja kao cilj imaju očuvanje prirodnih 
sokova u namirnicama. Gulai je žućkaste boje, kalio je smeđe boje, a sam 
rendang je najtamnije smeđe boje. 

Promatrajući metode kuhanja, umijeće kuhanja indonezijskih jela ne 
zahtijeva kompleksni pribor kao ni posuđe. Tehnike kuhanja su relativno 
jednostavne. Radi se o vrlo tankim aluminijskim wokovima i loncima, kao 
i prijenosnom štednjaku s dva ringa. Pećnica je rijetki dodatak u kuhinji i 
stvar je luksuza. 


Uobičajeni pribor za rad su daska za rezanje, nož, wok i lopatica s dužom 
drškom, kutljača, set za kuhanje na pari te mužar. Indonežani danas 
rado izrađuju i koriste pribor od prirodnih materijala poput ljuski kokosa, 
grana i lišća bambusa, lišća banane, kokosa i kukuruza. Od njih izrađuju 
šalice, čaše, kutljače, pladnjeve, zdjele za kuhanje, zdjelice, košare, pribor 
za jelo, čačkalice, kalupe za slastice pa čak i slamke. Veliki listovi banane 
često služe za zamatanje hrane koja se onda kuha u vodi, na pari ili 
roštilja. 

Mužar (cobek dan ulekan) 


Indonezijski mužar sastoji se od čvrstog kamena koji u svom sastavu ima 
vulkanski prah. To ga čini hrapavijim i čini mljevenje lakšim. Postoji u 
raznim veličinama od najmanjeg tanjurića do onih zaista širokih. Sama 
ručka mužara (tučak) specifična je po tome što ergonomski glumi 
nastavak vlastite ruke i čini mljevenje iz lakta lakšim, čime se zglob ruke 
ne umara. Pokret nije jednak klasičnom dubokom mužaru gdje se začini 
udaraju istim kontinuitetom. Tučak na svom dnu ima široku površinu 
koja služi za mljevenje. Pokretima naprijed-nazad trljaju se po širokoj 
plićoj površini mužara. 





Mljevenje u mužaru je revolucionaran zahvat koji i danas služi kao 
mjerilo kulinarskog umijeća domaćina. U moderno doba mladi se rado 
okreću električnom blenderu za mljevenje začina. No treba upamtiti da 
oštrice noža brzim okretima mogu zagrijati smjesu, promijeniti joj 
teksturu, razvodniti pastu i promijeniti joj okus. To naročito vrijedi za 
vlaknaste začine poput đumbira, galangala i limunske trave. Pritiskom 
tučka o mužar dobiju se bolji aromatični spojevi i svilenkaste teksture. 
Pasta s mužara skida se pomoćnu obične plastične lopatice (poput one 
gumene za kolače). Lakše je početi mljeti začine ako je mužar malo 
mokar ili ako su začini netom oprani. 

RECEPTI 

Sambal je ljuta pasta ili umak od 
čilija. Koristi se u jelima isto kako 
Amerikanci koriste tabasco, 
Meksikanci svoju salsu, a mi ajvar ili 
pinđur. 


Sambal se gotovo uvijek servira uz 
rižu, a vjeruje se da ljutina otvara 
apetit. Ljutina doprinosi znojenju i 
spušta temperaturu tijela. Osim što 
se sambal jede uz gotovo svako 
slano jelo, također se servira kao 
dodatak voću. 


Sambali su ljuti, slatki i vrlo mirisni 
umaci. Postoji preko 200 varijanti. 
Mirisna aroma se dobije polaganim i 
dugim prženjem na ulju, do 
momenta kada se ulje počne 
odvajati od paste. 

Sambalima se dodaje neka druga 
namirnica, te onda taj umak nosi 
naziv te namirnice, npr. sambal 
tempe, sambal od luka, sambal s 
mangom, sambal s jeguljom (sambal 
belut) i sl. Poznat je i zeleni sambal 
(od zelenog čilija i zelene rajčice). 

Pecel - preljev 
od kikirikija 


SASTOJCI 


250 grama prženog neslanog kikirikija 

3 češnja češnjaka 

2 svježa duga crvena čilija (1 za blažu varijantu) 
2 lista limete 

2 žličice kokosovog šećera (ili smeđeg šećera) 

1 žličica soka od tamarinda (ili limuna) 

soli prema želji 

voda 


PRIPREMA 


Češnjak i čili kratko popržite na ulju. U mužaru dobro sameljite sve 
sastojke u pastu. Pasta treba biti suha. Prebacite pastu u veću zdjelu i 
polako dodajte tople vode do željene gustoće. Umak ne smije biti 
prerijedak. 

Ovaj umak možete koristiti kao preljev preko svježih salata. 
Tradicionalno se servira kao bogati preljev za gado-gado salatu od 
kuhanog krumpira, obarenog povrća poput špinata, kupusa, metarskih 
mahuna, klica, kukuruza i kuhanog jaja. 


Selamat mencoba! 

Sambal 


Zastupljen širom zemlje 


SASTOJCI 


5 komada svježeg dugog crvenog čilija 

5 komada ljutike (možete koristiti i crveni luk) 
1 češanj češnjaka 

1 manja rajčica 

pola žličice kokošjeg temeljca u prahu 

pola žličice soli 

1 žličica bijelog šećera 


PRIPREMA 


Ljutiku, češnjak, čili i narezane komade rajčice pržite na ulju 3 minute. 
Ulje mora prekriti luk i čili, a sastojci ne smiju plivati u ulju. Prebacite sve 
u mužar i sameljite. Vratite pastu opet na ulje i pržite 2 minute uz stalno 
miješanje. Pred kraj dodajte kokošjeg temeljca u prahu, sol i šećer. 


Selamat mencoba! 

Sambal bawang - 
sambal od luka 


Surabaya, Istočna Java 


SASTOJCI 


10 komada ljutike 

2 češnja češnjaka 

5 svježih dugih crvenih čilija 
1 žličica soli 

pola žličice bijelog šećera 


PRIPREMA 


Ljutiku, češnjak i čili cijele popržite na ulju dok ne omekšaju, a ljutika 
postane blago prozirna. Izvadite u mužar te dobro istucite. Ovu pastu 
nemojte blendati u blenderu. Komadi ljutike su njena posebnost. Pastu 
opet vratite na vruće ulje, dodajte sol i šećer i popržite dok pasta ne 
dobije tamniju boju i dok se luk ne karamelizira. 


Selamat mencoba! 

Sambal jeruk - 
sambal s limetom 


SASTOJCI 


4 svježa duga crvena čilija 

5 komada ljutike 

2 češnja češnjaka 

1 manja rajčica (kožu ogulite) 

sok pola limete (ili limuna) 

pola žličice soli 

pola žličice bijelog šećera 

PRIPREMA 

Čili, ljutiku i češnjak popržite na ulju dok ne omekšaju. Prebacite u mužar 
te istucite u pastu. Dodajte sol i šećer. Narežite rajčicu na ploške te 
dodajte u pastu i nastavite tući u mužaru. Pasta ne mora biti potpuno 


glatka, mogu se nazirati komadići sastojaka. Iscijedite sok limete i 
promiješajte zadnji put. 


Selamat mencoba! 

Sambal Dabu Dabu - 
svježi sambal 


Manado, Sjeverni Sulawesi 





SASTOjCci 

5 svježih dugih crvenih čilija 
10 komada ljutike 

2 crvene rajčice 

2 zelene rajčice 

2 manje limete 

1 žličica soli 

pola decilitra ulja 


PRIPREMA 


Rajčice narežite na manje kockice. Ljutiku i čili narežite na tanke ploške. 
Pomiješajte sve narezane sastojke u zdjelu te iscijedite sok 2 limete. 
Dodajte 1 žličicu soli i dobro promiješajte. Na kraju zagrijte pola decilitra 
ulja i tako vrelo prelijte po salati. Ovo je ljutokiseli sambal i vrlo je 
osvježavajuć. Podsjeća na meksičku svježu salsu. 


Selamat mencoba! 








VOLI RLCVILH 


NAČINI ISPIJANJA 





Indonezija je uz Brazil i Kolumbiju 
najveći proizvođač kave na svijetu. 
Indonežani vole piti čistu crnu kavu 
i to s uobičajeno puno šećera. Kava 
sa Sumatre intenzivnog je okusa i 
mirisa, toraja robusta kava sa 
Sulwesija pruža orašaste note, 
kavom na Javi dominiraju slatkasi 

| okusi, a kavom s Papue čokoladne 
note. 

| Kavu vole piti vrelu, a najčešći oblik 

| kave koju piju s nogu je kopi tubruk. 

To su mljevena zrna kave 
razmućena u vrućoj vodi, bez 
kuhanja. Na površini pliva veliki dio 

taloga i stoga se zove tubruk ili mulj. 





Stilovi ispijanja kave su razni: 


| kopi joss - specijalitet Jogjakarte, instant-kava u koju se doda komad 
užarenog ugljena. Zove se joss zbog zvuka koji ugljen ispušta uronjen 
u kavu. 
kopi jahe - kava kuhana s đumbirom 
kopi talua - kava s dugo mućenim žumanjkom 
kopi daun kawa - čaj od lišća kave koji se pije iz šalica izrađenih od 
kokosa 
kopi khop - naopako okrenuta čaša kave na tanjuriću; kava s 
tanjurića pije se uz pomoć slamke 
kopi durian - komad durian voća potapa se u čaši vruće kave i 
istovremeno jede i pije 
kopi rarobang s Maluku otočja začina - crna kava kuhana s cimetom, 
klinčićima i đumbirom, uz dodatak lokalnog oraščića. 

Kopi susu gula 
merah -kava s 
mlijekom i sirupom 
od palminog šećera 


SASTOJCI 


100 mi vode 

170 grama tamnog palminog šećera 

pola žličice soli sne 9) 

mlijeko po želji sati 4 

kava po želji LEO e 

A Č “e PE Ki Kia 
Rakić 73 

PRIPREMA a = 
... | 0 mm Me | 
U tavici ugrijte vodu te dodajte PA 


narezane komade palminog šećera i KV 
sol. Stalno miješajući, kuhajte toliko M m 
dugo dok se šećer u potpunosti ne > 
otopi. Kada se tekućina polako 
pretvara u sirup i počne se pjeniti, 
ugasite vatru. 

Tekući sirup procijedite i ohladite. 
Nakon 20-ak minuta sirup će postati 
gust, nalik na med. Držite ga u 
frižideru. 


Ih 
U “a 





U visoku čašu dodajte količinu sirupa 
po želji. Ubacite kockice leda. Zatim 
dodajte hladno mlijeko, a preko 
svega polako zalijte jednim jakim 
espressom. Ako polako to radite, 
slojevi se neće miješati. 


Selamat mencoba! 

Jamu (đamu) je tradicionalna medicina 
putem prehrane. Dolazi od spajanja riječi 
Java i ngramu što znači miksanje ili 
miješanje. Na jamu se gleda kao terapiju i 
prevenciju mnogih bolesti. Jamu je biljna 
medicina i koristi razne svježe namirnice iz 
svakodnevnog života, no u drugačijim i vrlo 
specifičnim količinama. Stoga ne čudi da 
stariji ljudi u Indoneziji često dožive duboku 
starost, a sam način aktivnog života kao i 
dijetetske navike doprinose tomu. 


Jamu su tradicionalna pića poput sokova i 
čajeva, koja se dobivaju iskuhavanjem 
određenog korijenja, kora, sjemena, cvijeća, 
lišća i voća. Posebno se njeguju med, 
matična mliječ i pačja jaja kao izvor 
energije. Jamu majstor (često žena) je kao 
šaman modernog doba. Jako dobro 
poznaje namirnice i začine, njihovu svježinu 
ili starost, a vještine kuhanja je usavršila 
prijenosom znanja od nekoga u obitelji. 
Naučile su koristiti svaki dio biljke, ne 
bacaju puno toga. Zna receptima utjecati 
na tijelo i organe izradom specifičnih okusa 
i korištenjem prirodnih elemenata u hrani 
u svojstvu zaštite i poticanja zdravlja. 

Jamu svoje korijene i ideje vuče iz indijske 
ayurvede i mnogi recepti se prenose 
usmenom predajom. Našao je svoje mjesto 
na popisu nematerijalne kulturne baštine 
Indonezije. 

Wedang jahe - _. 
aromatični topli _ 
napitak od đumbira 


Otok Java 





SASTOJCI 


500 ml vode 

jedan gomolj đumbira srednje veličine 
1 štapić limunske trave 

100 grama palminog kokosovog šećera 
70 grama bijelog šećera 


PRIPREMA 


Cijeli gomolj đumbira zabodite na 
Vilicu i pecite na direktnoj vatri na 
štednjaku, sve dok korica đumbira 
ne bude prekrivena crnom bojom. 
Potom đumbir isperite i ogulite 
kožu. 

Dobro izudarajte gomolj đumbira 
dok ne bude napuknut sa svih 
strana. Također lupite i po limunskoj 
travi kako bi se njen korijen otvorio. 
U lonac dodajte palmin i bijeli šećer, 
đumbir i limunsku travu te zalijte 
vodom. Kuhajte na srednjoj vatri 30 
minuta. Možete i poklopiti kako 
tekućina ne bi isparavala. 





Selamat mencoba! 








Jajanan tradisional (poznate i kao Jajanan 
pasar) ili tradicionalne grickalice vrsta su 
hrane koja se izrađuje i prodaje posebno 
na tržnicama Indonezije. Mala su to jela 
koja pune želuce od ranog jutra do 
podneva, a sastoje se od nekoliko 
kategorija. 


Tradicionalne slane i slatke grickalice: od 
mariniranih i zapečenih gljiva, rolica od 
riže kuhane na pari u listu banane, 
kuhane tapioke, halve od glutinozne riže, 
prženih uštipaka od povrća (gorengan), 
prženih punjenih palačinki, okruglica od 
brašna glutinozne riže s raznim 
punjenjima (klepon), slatkih kaša, 
pečenih kolačića od rižinog brašna i 
ribanog kokosa (wingko babat), mekanih 
i tvrdih kolačića, raznih čipseva od 
krumpira, cassave, slatkog krumpira, 
mekanih biskvita i prženih kuglica sa 
sezamom (onde onde). 

Razne vrste grickalica od kikirikija, čipsa 
od krumpira ili cassave oplemenjene su 
bogatom smjesom začina, od superljutih 
do superslatkih. 

Bakwan - popečci s 
povrćem 


Jakarta (u Zapadnoj Javi zove se i Bala Bala) 


SASTOJCI 
1 mrkva 100 grama običnog brašna 
250 grama ribanog kupusa 50 ml vode 
1 jaje 2 velike žlice tapioke 
3 komada ljutike prstohvat praška za pecivo (za 
2 češnja češnjaka dodatnu hrskavost) 
1 žličica soli 
1 žličica papra 
ulje za prženje 
PRIPREMA 


Mrkvu narežite na tanke štapiće, a kupus naribajte. U mužaru sameljite 
ljutiku i češnjak u pastu. 

U zdjelu dodajte brašno, tapioku, jaje, prašak za pecivo, sol i papar te 
pastu od luka. Promiješajte kratko pa dodajte narezanu mrkvu i kupus. 
Za kraj dodajte vodu i sve dobro promiješajte u tekuće tijesto (malo 
gušće od smjese za palačinke). 

Ulje dobro ugrijte i žlicom vadite smjesu u vruće ulje. Pržite prvo s jedne 
strane, a onda okrenite na drugu stranu. 

Popularno je dodati kukuruz i mladi luk, a možete koristiti hrskavo 
povrće po želji. 


Selamat mencoba! 





Vu 

Rempeyek - čips od 
rijetkog tijesta 


SASTOjci 
200 grama rižinog brašna 3 češnja češnjaka 
15 grama tapioke pola žličice sjemenki korijandera 
1 jaje 
1 žličica soli 100 grama kikirikija (narezanog 
1 žličica papra na komadiće) 
300 ml kokosovog mlijeka 10 listova limete narezanih na 
tanke štapiće 
ulje za prženje 
PRIPREMA 


U mužaru sameljite češnjak i sjemenke 
korijandera u finu pastu. 

Pomiješajte kokosovo mlijeko i pastu, pa 
dodajte brašno, tapioku, sol, papar, jaje i lišće 
limete. Dobro izmiješajte u tekuće tijesto (tanje 
od smjese za palačinke). 


rubovima. Tekuća se smjesa izlijeva po rubu 
tave koja pada u vruće ulje. Važno je da vrućim 
uljem prije izlijevanja dobro namastite i rubove 
tave. U punu kutljaču smjese dodajte žlicu 
kikirikija te sadržaj izlijte dirajući rub tave. 
Smjesa će se od ruba izlijevati i u vruće ulje. 
Vruće ulje lagano polijevajte po zalijepljenim 
rubovima smjese. Smanjite vatru, ulje ne smije 
gorjeti. 

Kada je jedna strana pečena, čips odlijepite s 
ruba tave i okrenite te pržite dok ne porumeni. 
Čips mora biti hrskav. 








Selamat mencoba! 

Klepon - okruglice sa 
slatkim punjenjem 


Slatke okruglice od brašna glutinozne riže. Elastične teksture, punjene 
palminim šećerom i uvaljane u naribani kokos (netom kuhan na pari). 





SASTOJCI 


175 ml tople vode 

par kapi zelene paste od pandan lista 
(može se i preskočiti) 

200 grama brašna glutinozne riže 

15 grama tapioke 

prstohvat soli 

palmin kokosov šećer narezan na 
manje kockice 

150 grama naribanog kokosa 





PRIPREMA 


U toplu vodu dodajte par kapi paste od pandana. U zdjeli pomiješajte 
brašno, tapioku i sol te polako dodajte malo vodene smjese. Miješajte 
sve dok ne potrošite vodu. Tijesto potom dobro umijesite dok ne 
dobijete ujednačenu smjesu. 

Od smjese kidajte male komade koje ćete izvaljati dlanovima u kuglice. 
Kuglice stavljajte na tanjur i pospite škrobom kako se ne bi zalijepile. 
Kuglicu stavite na dlan i spljoštite ukrug. U sredinu stavite komadić 
palminog šećera i kuglicu opet zatvorite kružeći između dlanova. 
Naribani kokos stavite kuhati u set za kuhanje na pari. Parite 15-ak 
minuta. 


U loncu zagrijte vodu. Kada voda zavrije, polako stavljajte kuglice u lonac. 
Čim kuglice isplivaju na površinu, znak je da su gotove. 

Kuglice vadite iz vode direktno u kokos. Promiješajte dok svaka kuglica 
nije obložena kokosom. 


Selamat mencoba! 





























» | . 


S i 


= + 


a 


Vi 








-.—-—-......... >. . 


JELA S 


TEMPEHOM 


Tempeh (tempe) je jelo od 
fermentirane soje. Tempeh je 
bogat biljnim proteinima i 
vlaknima te je lako probavljiv, a 
konzumira ga se kao nadopuna 
mesu koje se jede u manjim 
porcijama i količinama. lako soja 
nije autohtona namirnica na 
ovim prostorima, pod utjecajem 
Kineza naučili su je dobro 
koristiti i obrađivati. Tempeh je 
prilično jeftina namirnica, ali je 
vrlo bogata nutrijentima. Svježi 
tempeh može stajati na sobnoj 
temperaturi do 3 dana, au 
hladnjaku i do 5 dana. Tempeh se 
kuha u varivima, a najčešće prži. 

Tempe goreng 
ketumbar - prženi 
tempeh s korijanderom 


Zastupljen širom zemlje 


SASTOJCI 


200 grama tempeha 
2 češnja češnjaka 

1 žličica sjemenki 
korijandera 

pola žličice soli 

50 ml vode 

ulje za prženje 


PRIPREMA 


Narežite blok tempeha u ploške 
debljine pola centimetra (do 1 cm). Te 
odreske zarežite lagano po površini 
nožem dijagonalno u oba smjera te s 
obje strane (u obliku višeslojnog slova 
x). U mužaru dobro sameljite češnjak, 
sjemenke korijandera i sol. Pasti 
potom dodajte vodu. 

U tu mješavinu umačite odreske 
tempeha s obje strane i ostavite na 
rubu mužara 5 do 10 minuta kako bi 
upili aromu. Namočeni tempeh složite 
po tanjuru i pripremite ga za prženje. 
Ulje dobro zagrijte, smanjite vatru i 
stavite pržiti tempeh dok ne dobiju 
zlatnu boju s obje strane. 


Selamat mencoba! 

Tempe kering manis 
edas (tempe orek) - 
rskavi tempeh u 

slatkoljutom umaku 








Otok Java 

SASTOJCI 

200 grama tempeha 1 list lovora 

2 duga crvena čilija narezana — 5listova limete 

na tanke uzdužne ploške 30 grama palminog šećera 

5 komada ljutike (narezanog na komadiće) 

3 češnja češnjaka 2 velike žlice slatkog sojinog sosa 
1 komad galangala od 3 cm malo vode 

1 komad đumbira od 1 cm ulje za prženje 

PRIPREMA 


Narežite tempeh na ploške od pola centimetra, a potom na duže kockice. 
Pržite ih u dubokom ulju dok ne dobiju zlatnu boju. 

Ljutiku, češnjak, đumbir i 2 čilija narežite na tanke ploške. List limete 
iskomadajte rukama na manje komade, a sredinu lista izvadite. 

Galangal samo dobro udarite par puta dok se ne otvori. 


Na par žlica ulja pržite češnjak, ljutiku, đumbir, narezani čili, list limete te 
list lovora. Dodajte galangal. Pržite dok svi sastojci ne omekšaju i puste 
svoje arome. Dodajte slatki sojin sos i smeđi šećer. Dodajte malo vode 
kako bi se šećer lakše otopio. Uz konstantno miješanje pržite toliko dugo 
dok se smjesa ne karamelizira. Probajte i po želji posolite. 

Kada je smjesa spremna, u nju vratite prženi tempeh u kockicama i dobro 
promiješajte dok se svi komadići tempeha ne oblože slatkim umakom i 
karameliziraju. 


Selamat mencoba! 

Indonežani zasigurno 
konzumiraju jednu namirnicu 
više od ijedne druge, a to je riža. 
Za nju imaju 3 naziva: dok je u 
rižinom polju, zove se padi, dok 
je očišćena od ljuske, zove se 
beras, a kada je skuhana, zovu je 
nasi (putih) ili bijela riža. Riža se 
jede svaki dan tri puta dnevno i 
glavni je izvor ugljikohidrata. Ona 
je glavno jelo Indonežana. Od nje 
rade stotine kreativnih recepata, 
od pirjane riže, rižinih kaša, žute 
riže s kurkumom i ceremonijalne 
riže. 

Indonežani kažu ako niste jeli 
rižu uz obrok, kao da niste ni jeli. 





U Indoneziji se redovno koriste sljedeće vrste riže: obična bijela okruglog 
zrna i glutinozna ljepljiva riža (ketan/sticky rice) od koje se rade mnogi vrlo 
ukusni kolači. Glutinozna riža može biti bijela i crna i potrebno ju je 
prethodno namakati. 


Nasi putih - bijela riža skuhana u vodi. 

Lontong - komprimirana riža kuhana u listu banane u trajanju 
od 5 sati. Riža toliko ekspandira da se pretvori u rižin kolač. 
Ketupat - jednako kao lontong, dugo kuhana u mladom 
kokosovom listu, u obliku dijamanta. 

Nasi goreng - 
pirjana riža 


Nacionalno jelo Indonezije 


Indonežani ne vole bacati hranu kao ni ostatke hrane. S tim ciljem 
korištenja raznih ostataka nastala je pirjana riža ili nasi goreng, veliko jelo 
koje se stir fry metodom dobije od puno manjih priloga. Koristi se riža od 
jučer. Svježe kuhana riža nije pogodna za ovaj recept. Poslužuje se uz 
svježe narezane krastavce i rajčicu, slatkokiselu salatu acar nanas, 
obavezni krupuk i sambal te prženo jaje na oko. 


SASTOJCI 


500 grama prethodno kuhane riže, odstajale jedan dan 
100 grama pilećih prsa, narezanih na manje kockice 
1 jaje 


Bumbu pasta: 


2 duga crvena čilija 1 žlica sojinog sosa 

5 komada ljutike 3 žlice slatkog sojinog sosa 
3 češnja češnjaka prstohvat soli 

1 štapić mladog luka, pola žličice papra 

narezan na kolutiće pola decilitra ulja 
PRIPREMA 


U mužaru sameljite ljutiku, češnjak i čili. Stavite pržiti na ulje. 

Dodajte komadiće mesa i dobro izmiješajte. Pržite 2 minute. Dodajte 1 
jaje i miješajte dok jaje ne popuca na manje komadiće. Ubacite kuhanu 
rižu i stalnim miješanjem pržite 3 minute. Ako je riža suha, dodajte malo 
ulja. 

Nakon 3 minute začinite sojinim sosom, slatkim sojinim sosom, soli, 
paprom i pred sam kraj dodajte narezani mladi luk. Promiješajte zadnji 
put i servirajte vruće. 

Ovo jelo ima stotine varijacija i stilova, a slobodni ste koristiti bilo kakve 
ostatke mesa i povrća. Budite kreativni i ne bacajte hranu. 


Selamat mencoba! 

Acarnanas - 
slatkokiseloljuta 
hrskava salata 


SASTOJCI 


10 komada ljutike narezane na kockice 

2 do 3 mrkve 

2 svježa krastavca 

5 do 10 malih čilija narezanih na komadiće 
50 grama ananasa narezanog na kockice 
pola žličice soli 

1 do 2 velike žlice bijelog šećera 

100 ml vode 

3 žlice alkoholnog octa 


PRIPREMA 


Narežite krastavce na pola i izvadite sredinu. Krastavce i mrkvu narežite 
na kockice, dobro posolite i ostavite 30 minuta dok voda ne izađe iz 
povrća. Nakon 30 minuta bacite vodu i dobro operite sada jako hrskavo 
povrće. 

U zdjeli pomiješajte ljutiku narezanu na kockice, mrkvu, krastavce, čili i 
ananas. Dodajte sol, šećer, ocat i vodu i dobro sve promiješajte. Salata je 
najbolja hladna. 


Selamat mencoba! 








Bubur ayam - rižina 
kaša s komadićima 
piletine 


Bubur ili rižina kaša jelo je kineskog utjecaja. Jede se za doručak, a 
vjeruje se da vruća rižina kaša na tašte produljuje životni vijek. Kada riža 
nekoć nije bila dostupna, malo riže i puno vode dalo je zdravo nutritivno 
jelo. Jelu se dodaju kidani komadići piletine u maloj mjeri, pržena ljutika i 
mladi luk. Malu djecu se rado hrani ovom kašom jer je lako probavljiva. 


SASTOJCI 


200 grama riže 

1 file pilećih prsa i 2 manja batka 
3 češnja češnjaka, mljevena 

1 litra vode 


2 žličice soli 

1 žličica papra 

1 mladi luk, narezan 
pržena ljutika 
sezamovo ulje 


PRIPREMA 


U litru zakuhane vode dodajte mljeveni češnjak i pileće meso s dodatkom 
soli i papra. Kada je meso gotovo, temeljac procijedite. U njega stavite 
kuhati opranu rižu, te kuhajte oko 30 minuta dok ne dobijete kašu. Riža 
se mora raspadati. 

Dok se riža kuha, meso raskomadajte rukama na manje komadiće. 

U zdjelicu izvadite rižinu kašu, na vrh stavite komadiće mesa, mladi luk, 
prženu ljutiku i za kraj pospite sezamovim uljem i krupuk čipsom. Na 
kašu također možete dodati malo slatkog sojinog sosa ili sambala po želji. 


Selamat mencoba! 

Nasi kuning (nasi 
kunyit) - ceremonijalna 
riža s kurkumom 


Otok Java 
SASTOJCI 


700 ml kokosovog mlijeka 

3 lista limete 

2 štapića limunske trave 

pola žlice svježe mljevene kurkume 
pola žličice soli 

500 grama riže 


PRIPREMA 

U lonac ulijte kokosovo mlijeko te dodajte list limete i limunsku travu. 
Kada zakuha, dodajte kurkumu, pola žličice soli te rižu. 

Kada riža dobro upije svu tekućinu, prebacite sav sadržaj u set za 


kuhanje na pari. Rižu kuhajte na pari oko 30 minuta. 


Selamat mencoba! 

Tump - riža u 
obliku oh anine / 
vulkana 








Tumpeng je odraz štovanja prirodne okoline u kojoj se ljudi nalaze. 
Indonezija broji 400 vulkana od kojih je 150 aktivno. Takav suživot s 
aktivnim vulkanima te potresima daje stav da je život vrlo prolazan i da 
sve materijalno može vrlo brzo nestati. Svjesno žive liniju između 
uzvišene ljepote i totalnog uništenja. U obliku stošca ili planine 
(gudungan) žuta riža s kurkumom stavlja se u sredinu, a oko nje se 
serviraju i dekoriraju razna jela. Taj prikaz simbolizira plodnost tla ispod 
vulkanskog područja. Žuta boja u hinduizmu simbolizira kraljeve kao i 
štovanje bogova. 


Ceremonije tijekom godine ne prolaze bez ove simbolike zorno 
prikazanih rituala i tradicija povezanih sa hranom. Ceremonije povezuju 
društvene veze i aktivnosti među svojim članovima u društvu, a 
dosljedno potvrđuje svoj kulturni identitet povezan s mjestom i povijesti. 
Vrh tumpeng stošca reže važna osoba u zajednici, a servira se 
starješinama. 


Tijekom mnogih ceremonija veliki tumpeng načinjen od voća, povrća i 
žitarica nosi se na leđima kroz sela i gradove. Na kraju povorke slijedi 
spuštanje velikog tumpenga na tlo i borba lokalnog stanovništva oko 
namirnica koje su ukrasile tumpeng. Hrana koja se uspije skinuti je 
blagoslov. 


Slične stare tradicije pod nazivom selamatan prate se i prilikom rođenja, 
braka, trudnoće, smrti, žetve i gradnje kuće ili novog dijela kuće kada se 
na krov ili tavan stavlja hrana za sreću i prosperitet, a služi kao 
blagoslov. Tumpeng riža ukrašena raznim prilozima je uvijek u centru 
tog zbivanja. Indonežani imaju vrlo budnu svjesnost o prolaznosti ovog 
svijeta, i znaju da se stvari preko noći mogu promijeniti. | zato baš u 
svojoj rutini, bez obzira na to kojoj religiji pripadaju, prakticiraju mnoge 
rituale vezane za budućnost. 

REGIONALNI 


IdiAi NEKE GE 





Regionalna kuhinja i specijaliteti Indonezije temelje se na kulturnim i 
povijesnim razlikama. Klima u kojoj kreativno prakticiraju svoja kulinarska 
umijeća utječe na dostupnost namirnica. Sljedećih 5 otočnih regija 
ukazuje na različitost dominacije okusa. Određene regije poput Jave 
naginju slatkim notama, dok druge regije preferiraju vrlo oštre ljute note 
u jelima. Jako ljuta mješavina začina dominira u jelima na Sulawesiju, 
Sumatri i Baliju, dok su riblja jela specijaliteti otoka Kalimantana. 


JAVA 
KALIMANTAN 
SULAWESI 
BALI 


SUMATRA 

Prehrambene navike ovise o populaciji i privrednoj proizvodnji. Čega je 
bilo više, dodavalo se u jela. Za vrijeme nizozemske vlasti bujalo je tržište 
šećernom trskom. Stoga nije čudno da na otoku Javi dominira slatki okus 
jela. No, i sam otok Java je podijeljen tako da istočna Java više voli ljuća 
jela, srednja Java dosta slatka jela, a zapadna Java voli slani okus jela. 





Sate ayam - pileći 
ražnjići u aromatičnom 
umaku od kikirikija 


Madura, Istočna Java 


Sate ili stavljanje mesa na štapić je nasljeđe i utjecaj arapske kulinarske 
kulture. Javanci su sateu dodali svoju notu okusa s umakom od kikirikija 
i slatkog sojinog sosa. 


SASTOJCI Umak: 
250 grama prženog neslanog kikirikija 


400 grama pilećih prsa 10 komada ljutike 


1 žličica soli 6 češnjeva češnjaka 
pola žličice papra 4 velika svježa crvena čilija 
1 sok limete 5 listića limete 
50-60 grama smeđeg šećera 
300 ml vode 
5-6 žlica slatkog sojinog sosa 
PRIPREMA 1 žličica soli 


Meso narežite na male komadiće i marinirajte ga sokom limete, posolite 
i popaprite. 

Nabodite meso samo na vrhove štapića, maksimalno do pola štapića i 
ostavite da se mariniraju 30 minuta, dok ne pripremite umak od 
kikirikija. 


Umak: 
U blenderu dobro sameljite kikiriki i pastu stavite u lonac za kuhanje. 
Ljutiku, češnjak i čili popržite na ulju dok ne omekšaju. Stavite u blender 
uz malo vode i dobro izblendajte. 

Ovu mljevenu pastu sada spojite s mljevenim kikirikijem. Dodajte lišće 
limete, smeđi šećer i vodu. Pustite da zakuha. Kada je prokuhalo, 
dodajte slatki sojin sos i sol. Kuhajte toliko dugo dok se umak od 
kikirikija ne reducira i postane dovoljno gust za umakanje. 

Ražnjiće s mesom malo nauljite i pecite na roštilju ili grill-tavi. Kada su na 
pola gotovi, premažite slatkim sojinim sosom i vratite peći 3 minute. Još 
jednom premažite s umakom od kikirikija i kratko opet vratite na grill 
dok se ražnjići zapeku s koricom zlatnosmeđe boje. Gotove ražnjiće 
servirajte na tanjuru te ih bogato prelijte umakom od kikirikija, prženom 
ljutikom, narezanim svježim čilijem i svježom tanko narezanom ljutikom. 


Selamat mencoba! 

Gudeg - slatko varivo 
od jackfruita 


Jogjakarta, Središnja Java 





Indonežani jako vole obrađivati i konzumirati mlado nezrelo voće poput 
mladog manga, papaje, kokosa, zvjezdastog voća (belimbing) i mladog 
jackfruita. Gudeg je jedan takav recept: slatko varivo od mladog jackfruita 
(nangka). 


SASTOJCI 


500 grama mladog jackfruita, narezanog na manje komadiće i 
skuhanog u vodi (kod nas je dostupan konzerviran u salamuri) 
3 kuhana jaja 

1 manji pileći batak 

700 ml vode 

1 žličica sjemenki korijandera 

8 komada ljutike 

4 češnja češnjaka 

1 komad đumbira od 2 cm 

1 komad galangala od 2 cm 

2 lista lovora 

80 - 100 grama palminog šećera ili tamnog smeđeg 
muscovado šećera 

100 ml kokosovog vrhnja 

1 žličica soli i pola žlice temeljca u prahu 






PRIPREMA ZA S I 

skuhani jackfruit, batak, kuhana jaja, 
mljevenu pastu, đumbir, galangal, list 
lovora, sol, temeljac u prahu, tamni 
šećer i kokosovo vrhnje. Jackfruit i jaja 
moraju biti potopljeni, ali ne plivati. 

Poklopite i kuhajte na umjerenog vatri. Povremeno promiješajte. 
Kuhajte toliko dugo (40 min do sat vremena) dok voda ne ispari, jaja 
postanu gumena, meso kuhano, a cijelo varivo poprimi smeđu boju. 
Postoje dvije vrste ovog variva: mokri i suhi gudeg. U mokroj verziji 
ostavite varivo tekuće, a u suhoj verziji dopustite da voda skroz nestane. 


Selamat mencoba! 





KALIMANTAN 





Otok Kalimantan bogat je rijekama, i zato većina ljudi konzumira ribu. 
Kalimantan u svojoj kulinarskoj tradiciji ne koristi puno kokosovog 
mlijeka, a metode kuhanja su vrlo jednostavne i kratke. 


Ikan goreng saus asam 
manis - pržena riba u 
slatkokiselom umaku 


Pleme Dayak, Središnji i Južni Kalimantan 


SASTOJCI 


1 orada 
sol, kurkuma u prahu i sok limuna po želji 
ulje za duboko prženje 


Umak/preljev: 

2-3 žlice ulja 

1 komad đumbira od 2 cm, narezan na štapiće 
2 žlice kečap-umaka 

1 žličica umaka od kamenica (ili slatki sojin sos) 
150 ml pilećeg temeljca 

1 žličica bijelog papra 

1 žličica soli 

2 žličice bijelog šećera 

2 svježa čilija po želji 

pola običnog luka narezanog na ploške 

pola rajčice narezane na manje komade 

dvije žlice narezanog ananasa na kockice 

1 mladi luk narezan na kolutiće 


81 


PRIPREMA 


Svježu oradu zarežite paralelno na 3 mjesta s obje strane i u ta mjesta 
utrljajte malo limuna, soli i kurkume u prahu. Za posebnu hrskavost 
možete premazati s malo kukuruznog škroba. 

Ribu pecite u dubokom ulju dok nije pečena. 


Umak: 

Na vruće ulje stavite pržiti tanke štapiće đumbira, i narezani češnjak. 
Dodajte kečap, umak od kamenica i pileći temeljac te ukuhajte. Začinite 
paprom, soli i šećerom. Kada se ukuha, dodajte narezanu rajčicu, čili i 
luk. Luk treba ostati napola hrskav pa vrlo brzo dodajte i ananas. Čim 
umak prokuha i postane gust, skinite umak s vatre. 

Umak prelijte preko pržene ribe, i dekorirajte tanko narezanim mladim 
lukom. 


Selamat mencoba! 

Bubur Manado 
(Tinutuan) - kaša od 
riže s povrćem 


Manado, Sjeverni Sulawesi 





Rižina kaša manado popularna je na sjeveru otoka Sulawesija, a 
posebnost joj daje povrće kuhano u kaši. Rado se jede uz sušenu ribu i 
ljuti sambal. 


SASTOJCI 


100 grama riže, oprane i namočene 30 minuta 
1200 ml pilećeg temeljca ili vode 

200 grama žute tikve narezane na kockice 

2 žlice soli 

1 žličica šećera 


100 grama kuhanog kukuruza 
50 grama listova špinata 
papar po želji 


PRIPREMA 


U lonac stavite narezane kockice žute tikve, opranu rižu, sol i šećer. 
Zalijte vodom i pustite da prokuha. Kuhajte sve dok tikva nije mekana i 
riža skuhana. Dodajte skuhani kukuruz. Promiješajte i dodajte listove 
špinata i papar po želji. 

Kašu izvadite u zdjelicu i na vrh pospite prženu ljutiku te žlicu sambala. 


Selamat mencoba! 

















89 





Ayam rica rica - 
aromatična ljuta 
piletina 


Manado, Sjeverni Sulawesi 


SASTOJCI 


400 grama mesa pilećih prsa narezanih na kockice 

sok pola limete 

1 žličica papra 

3 češnja češnjaka narezanog na listiće 

6 komada ljutike narezane na listiće 

7 listova limete narezane na tanke štapiće 

1 štapić limunske trave (bijeli korijen narezan na tanke listiće) 
1 do 2žličice soli 


Bumbu pasta: 

3 duga crvena čilija 

6 komada ljutike 

1 komad đumbira od 1 cm 
50 ml vode 


PRIPREMA 


Začinite meso limunovim sokom i paprom i dobro promiješajte. Neka 
odstoji dok radite pastu. 


U mužaru sameljite čili, ljutiku, đumbir i dodajte vode. Ovu pastu možete 
samljeti i u blenderu. 

Na tavu dodajte pola decilitra ulja i stavite pržiti narezani češnjak, ljutiku, 
a nakon 1 minute limunsku travu i narezane listove limete. Miješajte još 
pola minute i pazite da luk ne zagori. 


Dodajte meso i posolite. Dobro izmiješajte. Ulijte mljevenu pastu od čilija 
i luka te ravnomjerno miješajte dok svi komadi mesa nisu obloženi 
pastom. Pustite da se prži 5 minuta, stalno miješajući. 

Jelo je gotovo kada sva voda ispari, a čili i luk se karameliziraju. Skinite s 
Vatre te dodajte sok pola limuna. 


Selamat mencoba! 

Bali je hinduistički otok indonezijskog arhipelaga. Zbog svog sustava 
vjerovanja Balinežani ne konzumiraju govedinu i rijetko ju se može naći. 


Sate lilit - aromatični 
balinežanski ražnjići na 
štapiću limunske trave 


Otok Bali 





SASTOJCI 


150 grama pilećih prsa narezanih na kockice 
100 grama kozica 

40 grama mljevenog kokosa 

pola žličice bijelog šećera 

pola žličice soli 


10 - 12 štapića limunske trave 


Bumbu pasta: 


2 velika crvena čilija 4 lista limete KI 
5 komada ljutike 1 štapić limunske trave (bijeli dio 
3 češnja češnjaka štapića, korijen narezan na sitno) 
1 komad đumbira od 1 cm 2 žličice soka limuna 


1 komad kurkume od 1 cm 
ulje za prženje 


PRIPREMA 


U mužaru dobro sameljite sastojke za bumbu pastu i pomiješajte s 
uljem. Stavite pržiti na vruću tavu. Dok se pasta prži, dodajte lišće limete. 
Pržiti toliko dugo dok se ulje ne odvoji od paste, a pasta primi 
tamnocrvenu boju. 


U blenderu dobro sameljite pileće meso i kozice. U mljeveno meso 
dodajte mljeveni kokos, sol, šećer, prženu pastu, narezanu limunsku 
travu i sok limuna. Još jednom sve dobro izblendajte u ujednačenu 
pastu. Na bijeli vrh štapića limunske trave masnim dlanovima dodajte 
mesnu pastu i polako od vrha prema dolje štipajući u krug rasporedite 
meso do sredine štapića. 

Ovi aromatični ražnjići najbolje su pečeni na grill-tavi ili na roštilju. 


Selamat mencoba! 

Pindang ikan kuah 
kuning - kuhana riba u 
kiselom umaku s 
kurkumom 


Palembang, Južna Sumatra 








Pindang se odnosi na metodu kuhanja riblje juhe koja uključuje kisele 
namirnice poput tamarinda. 


SASTOJCI 


pola kilograma skuše 


Bumbu pasta: 

9 komada ljutike (5 za pastu, 
4 narezane na ploške) 

1 komad đumbira od 2 cm 

1 komad galangala od 3cm 

1 komad kurkume od 4 cm 


2 lista lovora 1 crvena rajčica 

4 lista limete 2 veća crvena čilija i 2 manja zelena 
1 štapić limunske trave čilija (vrlo je važno da je čili svjež) 

2 žlice soka tamarinda 

sok 1 limete 700 ml vode 


sol i šećer po želji 
PRIPREMA 


Ribu operite te ju marinirajte sokom 1 limete i 1 žličicom soli. Ostavite da 
stoji 10 minuta. 





Bumbu pasta: 

Čili narežite na komadiće i grubo istucite u mužaru. Dodajte narezanu 
kurkumu i sameljite skupa s čilijem. Pola količine ljutike, sav češnjak i 
đumbir također sameljite u mužaru. Preostali dio ljutike narežite na ploške 
ili veće komade. Galangal narežite samo na ploške. 


U lonac dodajte vodu i u nju stavite bumbu pastu, limunsku travu, 
narezanu ljutiku i galangal, te lišće lovora i limete. Promiješajte i dok se 
voda zakuhava dodajte ribu i sok od tamarinda. Kada zavrije, probajte i 
dodajte 1 žlicu soli i 1 žličicu šećera. Kuhajte na umjerenoj vatri 5 minuta, 
potom dodajte narezanu rajčicu. Kuhajte još 3 minute, dok riba nije 
kuhana, a juha žarko žuta. Servirajte uz rižu. 


Selamat mencoba! 

Rendang - sporo kuhana 
govedina u bogatom 
gustom umaku 


Zapadna Sumatra, narod Minangkabau 








SASTOJCI 


1 kg goveđeg bedra 
3 litre kokosovog mlijeka 
(nemojte koristiti gusto vrhnje) 


5 listova limete 

3 štapića limunske trave 
3 lista lovora 

2 lista kurkume 


Bumbu pasta: 

250 grama svježeg dugog 
crvenog čilija 

250 grama ljutike 

9 češnjeva češnjaka 

1 žličica korijandera 

50 grama đumbira 

1 komad galangala od 4 cm 

1 komad svježe kurkume od 2 cm 
1 žlica soli 


Dodatak: kelapa sangrai ili ambu-ambu 
(pasta od pečenog mljevenog kokosa) 





1 muškatni oraščić 
3 kardamoma 


1 štapić cimeta 
2 komada zvjezdastog anisa 
2 klinčića 





PRIPREMA 


Za ovo jelo trebat će vam duboki wok, s obzirom na količinu tekućine. 
Meso operite, narežite na kvadrate i višak vode obrišite papirnatim 
ručnikom. 


U mužaru postepeno meljite dumbir, kurkumu, skupa s muškatnim 
oraščićem, korijanderom i soli. Kada ste dobili tanku pastu, dodajte 
češnjak, ljutiku i dalje strpljivo meljite. Na kraju dodajte čili i njega 
sameljite i spojite u pastu. 

Galangal i limunsku travu samo dobro udarite par puta dok se ne otvore. 
Njih ne treba mljeti. 


U wok ulijte 3 litre kokosovog mlijeka. Dok se mlijeko grije, dodajte 
mljevenu pastu, limunsku travu, galangal, lišće, kardamom, cimet, anis i 
klinčić. Dobro promiješajte i nastavite miješati dok ne zavrije. Kuhajte 7 
minuta. 

Dodajte meso. Miješajte polako na umjerenoj vatri dok ne primijetite da 
se ulje počelo odvajati od mlijeka (oko 3 sata miješanja), a sami umak sve 
više liči na gusto vrhnje. To je kalio faza. Nastavite miješati iduća dva sata 
na laganoj vatri sve dok kokosovo mlijeko ne ispari, a meso karamelizira. 
Važno je nastaviti kuhati na laganoj vatri kako se rendang ne bi lijepio niti 
gorio. Primijetit ćete redukciju s puno ulja i to je dobar znak. Uporno 
miješajte sve dok se cijela smjesa ne reducira, a boja mesa i umaka bude 
tamnosmeđe boje. 


Za slađi okus mesa, kada je umak 
već jako gust, dodati pastu grilanog 
suho naribanog kokosa (kelapa 
sangrai). 

Priprema: 100 grama mljevenog 
kokosa dugo pecite na suhoj tavi uz 
konstantno miješanje dok u 
potpunosti ne poprimi 
tamnosmeđu boju. Prebacite u 
muŽžar i kokos dobro sameljite dok 
ne postane tekuća pasta. Dodajte 
dvije žlice te paste u wok sat 
vremena prije kraja. 


Selamat mencoba! 

Rendang je među najpopularnijim jelima Indonezije i kraljevsko je jelo 
koje se posluživalo samo na posebnim ceremonijama visokog nivoa na 
kojima su rijetki mogli prisustvovati. Cilj dugog iskuhavanja je izbaciti svu 
vodu iz jela, i time produžiti vijek trajanja mesa. Postoje dvije vrste 
rendanga: suhi i mokri. Suhi prirodno duže traje, oko mjesec dana, i jačih 
je aroma. Mokri se kraće kuha, a time je i kraći vijek trajanja, samo jedan 
tjedan. 


Svaki sastojak u jelu ima posebnu simboliku za narod Minangkabau. Za 
meso, koje je goveđe ili bivolje, kažu da simbolizira vođu klana koji 
održava tradiciju i red u društvu. Meso bivola zrelije je i žilavije meso, i 
može podnijeti duga iskuhavanja dok ne omekša, a neće se raspasti. 
Kokosovo mlijeko simbol je uglađenih intelektualaca, učitelja i pisaca koji 
šire mudrost i znanje. Neizbježni čili simbol je vjerskih vođa, a razni začini 
predstavljaju Minang narod. 

U ovom jelu meso postaje umak, a umak postaje meso. Rendang kuhara 
može dati naznaku o toj osobi, njenoj obitelji i podrijetlu te karakteru. 
Kuhanje rendanga posebna je vještina koja se uči godinama. Prvenstveno 
se uči strpljenju i načinu miješanja (kako kokosovo mlijeko ne bi ,puklo“i 
počelo se odvajati). Pripremanje rendanga je maraton, i ne smije se žuriti. 


Minangkabau je najveće matrijarhalno društvo na svijetu bazirano na 
području Zapadne Sumatre. Kultura je gotovo pa netaknuta unatoč 
dugom periodu kolonizacije. Kuhinja Minangkabau je najljuća kuhinja 
Indonezije, te koristi obilje kokosovog mlijeka u svojim jelima - najčešće 
od cjelokupne indonezijske kuhinje. Kuhinju karakteriziraju visoravni i 
hladnija predjela, čime koriste velike količine čilija koji bi ih grijao. Kalio i 
rendang stilovi kuhanja potječu iz Minang tradicije i načina kuhanja. Osim 
Čilja i kokosovog mlijeka, kuhinjom dominiraju i posebno bogate 
mješavine začina bez kojih jela ne bi bila tako posebno ukusna. 
Tradicionalno se jela dugo iskuhavaju iznad peći, a to iziskuje trening 
strpljenja. Kuhanje iznad peći daje posebnu aromu jelima, kao i teksturu i 
okus. 

Muškarce se uči i hrabri od malih nogu da vrlo rano napuštaju zajednicu 
u potrazi za obrazovanjem i poslom i istraživanjem vanjskog svijeta. 
Poznati su kao dobri trgovci i vlasnici restorana. Zato nije čudno da je 
najzastupljeniji oblik restorana u Indoneziji baš Nasi Padang restoran. 
Osim po cijeloj Indoneziji ovi tipovi restorana popularni su i u Maleziji, 
Singapuru pa čak i u Nizozemskoj. lako lako odlaze iz zajednice, isto tako 
lako se i vraćaju zbog jake odanosti i privrženosti identitetu. 

LEBARAN BLAGDANSKA 


LGLLITAIT:! 


Blagdansko vrijeme _ u Indoneziji posebno je doba godine, a 
gastronomska raznolikost je u svom punom jeku. Muslimani slave dva 
Bajrama, Ramazanski i Kurban Bajram. U Indoneziji se oni nazivaju Idul 
Fitri (blagdan prekida posta) i Idul Adha (blagdan žrtve). 


Za vrijeme mjeseca Ramazana, par sati prije zalaska sunca, na ulicama se 
prodaju velike količine zaslađenih kompota, voćnih salata, slatkih kaša i 
pudinga, sokova i kolača kako bi se okrijepilo tijelo tekućinom koja je 
izostala tijekom dnevnog posta. 

Po završetku mjeseca Ramazana nastupa dan Bajrama (Idul Fitri ili 
Lebaran) i to je dan kada prestaje post. Veliko slavlje je početak vraćanja 
života u uobičajenu dinamiku. Najpoznatije jelo u ovo blagdansko 
vrijeme je opor ayam - piletina u bijelom kremastom umaku. 


Za vrijeme Ramazana i Bajrama riža se kuha na poseban način. U kućištu 
napravljenom od mladih listova kokosa riža se kuha 5 sati sve dok toliko 
ne nabubri da se zrna više ne mogu odvojiti. Ta riža zove se ketupat i 
njegova simbolika je moćna. Žutozeleni isprepleteni listovi kokosa simbol 
su šarolikosti ljudskih grešaka, dok bijela riža predstavlja čistoću i 
čišćenje od grijeha. Ketupat također proživljava tradiciju moreplovaca 
koji su na svoja duga putovanja nosili ovako kuhanu rižu koju bi objesili s 
vrhovima listova. Tako se ketupat sušio za dulji vijek trajanja te zaštitio 
od napada insekata i drugih životinja. 

Opor ayam - 


blagdanska piletina u 


bijelom umaku 


SASTOJCI 


1 kg pilećih komada mesa: batka i zabatka 


Bumbu pasta: 

10 komada ljutike 

7 češnjeva češnjaka 

1 komad đumbira od 4 cm 

1 komad svježe kurkume od 3 cm 
6 badema (grilanih na suhoj tavi) 
3 narezane ploške galangala 

2 žličice korijandera 

pola žličice kima 

1 žličica bijelog papra 

2 štapića limunske trave 

2 lista lovora 

2 lista limete 

3 klinčića 


2 žličice soli 
2 žličice temeljca u prahu 
2 žličice bijelog šećera 


pola litre vode 

pola litre gustog kokosovog mlijeka 
pola decilitra ulja 

pržena ljutika 





PRIPREMA 


U mužaru sameljite pastu od ljutike, češnjaka, đumbira, kurkume, 
badema, korijandera, kima i papra. 

U woku ugrijte pola decilitra ulja i stavite pržiti pastu. Dodajte ploške 
galangala, limunsku travu, lišće lovora, limete i klinčić. Uz stalno 
miješanje pržite pastu sve dok se ulje ne počne odvajati, a pasta poprimi 
zlatnu boju. 

Ulijte pola litre vode i dodajte komade mesa. Posolite, dodajte temeljac 
u prahu i šećer. Kada provrije, dodajte pola litre gustog kokosovog 
mlijeka. Kuhajte oko sat vremena, uz povremeno miješanje, dok meso 
nije u potpunosti mekano. 

Na kraju pospite prženom ljutikom i servirajte uz rižu. 


Selamat mencoba! 





Kulinarska 
terminologija i izreke 
na indonezijskom jeziku 





Za kraj korisno je poznavati nekoliko riječi i termina koji se tiču hrane: 


Selamat makan - Dobar tek 

Selamat mencoba - Sretno (u isprobavanju) 
Pedas - ljuto, super pedas - super ljuto 
Manis - slatko 

Asin - slano 

Asam - kiselo 

Tawar - obično (neslano) 

Enak - ukusno, enak banget - jako ukusno 
Mantap - nevjerojatno, vrlo dobro, odlično 
Gurih - slasno, slano kao čips, umami okus 
Lezat - ukusno, ,appetitlich“ 

Sedap - ukusno, fino skuhano 

Selera - apetit, ukus 

Segar - svježe 

Kukus - pareno, kuhano na pari 

Bakar - pečeno na grillu ili roštilju 
Goreng - pržiti i pohati u dubokom ulju 
Panas - vruće 

Dingin - hladno 

Hangat - toplo 

Bungkus - hrana za ponijeti 

Silakan - Izvolite 

Terima kasih - Hvala 

Sama-sama - Nema na čemu 





















































Par narodnih izreka povezanih s hranom: 


Nasi sudah menjadi bubur. - Riža je već postala kaša. 
(Već je gotovo, prekasno je.) 


Kacang lupa kulitnya. - Kikiriki je zaboravio na svoju ljusku. 
(Kada netko uspije i zaboravi odakle dolazi.) 


Karena nila setitik, rusak susu sebelanga. - Zbog kapi otrova, 
cijeli lonac mlijeka je propao. 
(Zbog jedne greške, sve je propalo.) 


Bagai pinang dibelah dua. - Kao betel-orah pukne na pola. 
(Identično.) 


Habis manis sepah dibuang. - Nakon slatkog ostalo se baca. 
(Prijatelj koji je uz vas samo kada je dobro.) 


102 


Selamat mencoba kulinarski je putopis 
Alme Sarač, koja u potrazi za novim 
okusima dijeli svoje dojmove o čarima 
kuhanja i isprobavanja indonezijskih 
recepata. 

Iskustvo stečeno boravkom u 
Indoneziji pretočeno je u priče o 
otkrivanju indonezijskog kulinarskog 
svijeta i selekciju 25 nacionalnih i 
lokalnih recepata. Otkrijte bogatstvo 
okusa indonezijske kuhinje i selamat 
mencoba! 

